
Monitorok automatikus szintézise elosztott beágyazott rendszerek futásidőbeli verifikációjához

Számítógépes rendszerek működése közben előforduló hibák detektálása futásidőbeli hibadetektálást igényel. Ennek egy megvalósítása a futásidőbeli verifikáció, azaz a működés precíz ellenőrzése a formalizált követelmények alapján. Ez jellegzetes megjelenése a biztonságkritikus rendszerekben alkalmazott reaktív biztonsági elvnek.
Dolgozatomban egy elosztott beágyazott környezetben működő hierachikus monitorozó rendszert mutatok be. A rendszerek tervezése időzített automata modellek alapján történhet. A szükséges monitor komponensek forráskódját a modellek és a követelmények alapján generálom, amely elméleti alapját a követelményeknek megfelelő futást elfogadó automaták konstrukciója képezi. A modellek és a követelmények alapján automatikusan végzem a futó alkalmazás kódjának felműszerezését a működés megfigyelhetőségéért. A dolgozat újdonságai a következőek:
· Az automatikus felműszerezés és monitorkód generálás követelményekhez optimalizáltan.
· Rendszer szinten elágazó idejű logikán alapuló ellenőrzések végezhetőek.
· A követelmény alapú monitorozás újszerű eleme a Live Sequence Chart formalizmus támogatása.
A dolgozatban a tervezéshez szükséges elméleti munka mellett bemutatom a monitorkód generáló alkalmazás tényleges implementációját és az első mintakísérleteket is.



